Agonostomus

Agonostomus estas genro de fiŝoj en la familio Mugilidae (mugiloj), vivantaj kaj en sensala kaj en sala akvo. Ili loĝas en granda parto de Ameriko kaj en insuloj de la okcidenta Hinda Oceano.

Priskribo
Agonostomus estas la malplej specialiĝinta genro de mugiloj. Ĝi longas 12-75 cm. La anusa naĝilo havas du ostajn radiojn. La fiŝo havas dikan strion da dentoj ene de la lipoj, sed neniujn dentojn sur la rando de la lipo. Estas dentoj sur la vomero kaj palatostoj, sed ne sur la lango. La malsupra lipo direktiĝas antaŭen, sen la faldo malsupren kiu troviĝas en kelkaj aliaj genroj. La malsupra makzelo estas ronde kurba. La maksilo longas antaŭen preter la okulo. Ne estas grasa palpebro. Agonostomus ne havas la faringobrankan organon, kiun multaj aliaj mugiloj uzas por filtrokapti sian manĝaĵon.Schultz, Leonard P. 1946. "A Revision of the Genera of Mullets, Fishes of the Family Mugilidae, with Descriptions of Three New Genera". Proceedings of the United States National Museum 96(3204): 377-395. Harrison, Ian J., kaj Howes, Gordon J. 1991. "The pharyngobranchial organ of mugilid fishes; its structure, variability, ontogeny, possible function and taxonomic utility". Bulletin of the British Museum (Natural History). Zoology. 57(2): 111-132. Thomson, J.M. 1997. "The Mugilidae of the World. Memoirs of the Queensland Museum 41(3): 462-467

Kutimoj
Agonostomus estas migraj fiŝoj. La plenkreskuloj vivas en sensala akvo, kaj verŝajne migras maren por reproduktiĝi aŭ lasas la ovojn portiĝi malsupren en la maron. La fiŝidoj naskiĝas en la maro kaj ree supreniras riverojn ĝis la plenkreskula habitato. Ankaŭ plenkreskaj fiŝoj devas naĝi supren se ili estas forportitaj de inundo. Agnostomus havas bonan kapablon salti trans obstaklojn en la vojo; plenkreskuloj povas superi vertikalan distancon de pli ol metro.Kreuzenberger, Karl, k. al. 2020.  Assessing the passage of obstacles by fish and macro-crustaceans in the French tropical islands of the Atlantic and Indian Oceans: Concepts and design. 57-8. Ilia reprodukta ciklo estas malbone studita kaj multaj informoj estas malcertaj.

La dieto de Agonostomus estas oportunisme ĉionmanĝa.

 Sistematiko 
Specioj
Laŭ ITIS:
Agonostomus catalai Pellegrin, 1932 (Madagaskaro kaj Komoroj)
Agonostomus monticola (Bancroft in Griffith et Smith, 1834) (Ameriko)
Agonostomus telfairii Bennett, 1832 (Madagaskaro, Maskarenoj, kaj Anjuano, Komoroj)

Eksteraj parencecoj
Agonostomus estas tre simila kaj sendube proksime parenca al Joturus. Genetikaj pruvoj indikas ke Agonostomus fakte estas parafiletika relative al Joturus, pro kio iuj apartigis la amerikan specion en unuspecia genro kiel Dajaus monticola;Durand, Jean-Dominique, k. al. 2012. "Genus-level taxonomic changes implied by the mitochondrial phylogeny of grey mullets (Teleostei: Mugilidae)". Comptes Rendus Biologies 335(10-11): 687-697.  nuntempe ambaŭ nomoj (Agonostomus monticola kaj Dajaus monticola) estas uzataj. Ne estas klare, ĉu Joturus pli parencas al monticola aŭ al la afrik-insulaj specioj de Agonostomus.

Ĝis la komenco de molekulaj filogeniaj studoj, oni supozis pro ilia morfologia konservemo ke Agonostomus kaj Joturus estas la plej frue debranĉiĝintaj genroj de mugiloj. La genetikaj studoj indikas ke la grupo Agonostomus - Joturus disiĝis de aliaj grupoj nur relative nove.Xia, Rong, k. al. 2016. "Multilocus resolution of Mugilidae phylogeny (Teleostei: Mugiliformes): Implications for the family’s taxonomy". Molecular Phylogenetics and Evolution 96: 161-177. 

Rilato kun homoj
Ĉiuj specioj de Agonostomus estas mortigataj de lokaj fiŝistoj. Aliflanke, almenaŭ unu turismejo (Akvofalo Las Golondrinas en la kariba parto de Kostariko) ofertas al vizitantoj pacan naĝadon kun A. monticola."El pozómetro de hoy nos llevó a Limón". 2025. Repretel. 

Referencoj

Kategorio:Teleosteoj